<http://www.budafokteteny.hu/hir/allast-foglalt-az-onkormanyzat-az-europai-unio-altal-meghatarozott-kotelezo-betelepitesi-kvota-ugyeben>

Állást foglalt az önkormányzat az Európai Unió által meghatározott kötelező betelepítési kvóta ügyében

**A Képviselő-testület állásfoglalása szerint Budafok–Tétény Önkormányzata elutasítja a kötelező betelepítési kvótát, továbbá kérik a kormányt, hogy minden lehetséges eszközzel akadályozza meg az illegális migránsok beáramlását és védje meg Magyarországot és a magyar embereket!**

2016-02-08

A Képviselő-testület 2016. február 4-én határozatban állást foglalt az Európai Unió által meghatározott kötelező betelepítési kvóta ügyében. A határozat értelmében a Képviselő-testület Magyarország Alaptörvénye 32. cikk (1) bekezdés j) pontja alapján csatlakozik a Magyar Kormány azon törekvéséhez, mely az ország jövőjét meghatározó, az Európai Unió által kezdeményezett kötelező betelepítési kvóta megvalósítását kívánja megakadályozni. Elutasítja, hogy Budafok-Tétény Budapest XXII. kerület és Magyarország egész területére akaratukkal ellentétesen, a világ bármely részéről betelepítéseket hajtsanak végre.

A Képviselő-testület állásfoglalása szerint *„Budafok–Tétény Budapest XXII. kerület Önkormányzata elutasítja a kötelező betelepítési kvótát. A kötelező betelepítési kvóta jogtalan, értelmetlen. Növeli a bűnözés kockázatát és a terrorveszélyt. A kvóta veszélyezteti a kultúránkat és a mindennapjaink biztonságát, vállalhatatlan terheket jelentene a szociális, egészségügyi és oktatási rendszerünkre és nem nyújt valós segítséget az arra méltán rászorulóknak”*

Továbbá kérik a kormányt, hogy minden lehetséges eszközzel akadályozza meg az illegális migránsok beáramlását és a kötelező betelepítési kvótát, védje meg Magyarországot és a magyar embereket!